b'\n_START_ARTICLE_\nSci-Hub\n_START_SECTION_\nOdziv\n_START_PARAGRAPH_\nKo je postalo jasno, da Sci-Hub ogro\xc5\xbea model znanstvenega zalo\xc5\xbeni\xc5\xa1tva kot celoto, so se odzvali nekateri lastniki avtorskih pravic in to\xc5\xbeili lastnico, najprej zalo\xc5\xbeba Elsevier in nato \xc5\xa1e Ameri\xc5\xa1ko kemijsko dru\xc5\xa1tvo, oba sta zahtevala ve\xc4\x8d milijonov USD od\xc5\xa1kodnine in prepoved delovanja Sci-Huba. Aleksandra Elbakjan se ni zagovarjala, saj spleti\xc5\xa1\xc4\x8de gostuje v Rusiji, kjer ameri\xc5\xa1ka sodi\xc5\xa1\xc4\x8da nimajo pristojnosti. To\xc5\xbeniki so zato dobili to\xc5\xbebi, a dosegli le ukinitev domenskega imena, zato se je Sci-Hub ve\xc4\x8dkrat selil, a nadaljuje z delovanjem._NEWLINE_Odziv strokovne in \xc5\xa1ir\xc5\xa1e javnosti je kompleksnej\xc5\xa1i. Vzpon Sci-Huba se je zgodil v \xc4\x8dasu, ko so zalo\xc5\xbeniki tar\xc4\x8da \xc5\xa1tevilnih kritik zaradi svojih poslovnih praks in se prespra\xc5\xa1uje znanstveno zalo\xc5\xbeni\xc5\xa1tvo v celoti. Standardna praksa v znanosti je, da raziskovalci brezpla\xc4\x8dno prepustijo avtorske pravice zalo\xc5\xbebi, prav tako brezpla\xc4\x8dno opravljajo tudi druge storitve, kot je recenziranje. V primeru javno financiranih raziskav torej dr\xc5\xbeave pla\xc4\x8dujejo za izvajanje raziskav in nato \xc5\xa1e enkrat zalo\xc5\xbenikom za dostop do izsledkov teh raziskav. Posledi\xc4\x8dno imajo izdajatelji znanstvenih serijskih publikacij nekajkrat vi\xc5\xa1jo profitno mar\xc5\xbeo od najuspe\xc5\xa1nej\xc5\xa1ih klasi\xc4\x8dnih zalo\xc5\xbenikov. En od odrazov tega je gibanje za prosti dostop, ki pa prav tako predstavlja finan\xc4\x8dno breme za financerje znanstvenih raziskav v korist zalo\xc5\xbenikov, saj v tem primeru avtorji oz. njihove mati\xc4\x8dne ustanove pla\xc4\x8dajo za objavo iz raziskovalnih projektov. Mnogi se zato ali iz drugih vzgibov ne odlo\xc4\x8dijo za prosti dostop in \xc5\xa1e naprej objavljajo na tradicionalnej\xc5\xa1i, zaprt na\xc4\x8din._NEWLINE_Sci-Hub je radikalnej\xc5\xa1i in po mnenju nekaterih komentatorjev predstavlja podoben prelom v znanstvenem zalo\xc5\xbeni\xc5\xa1tvu kot ga je servis Napster za glasbeno industrijo. Aleksandra Elbakjan si je na ta ra\xc4\x8dun prislu\xc5\xbeila primerjavo z Robinom Hoodom in aktivistom Aaronom Swartzom, drugi pa jo kritizirajo, ker ogro\xc5\xbea varnost univerzitetnih ra\xc4\x8dunalni\xc5\xa1kih omre\xc5\xbeij in legitimen dostop do \xc4\x8dlankov ter kr\xc5\xa1i avtorske pravice.'